Nuuskommentaar: SA gewelddadiger as terreurgeteisterde lande | Maroela Media
Terwyl Suid-Afrikaners desperaat soek na die donker wolk se goue randjie, verdien 'n verslag van die Instituut vir Rasseverhoudinge ongelukkig ook nou aandag. Sedert 1994 is byna 'n halfmiljoen Suid-Afrikaners vermoor, en is die kanse om in Suid-Afrika vermoor te word 29 keer so groot as in Australië. Dit lyk al meer of misdadigers iemand vermoor wat bloot in die pad staan van sy "reg" om sy "beroep" te beoefen.
Die moord op die bekende omroeper, musiekkenner en natuurliefhebber, Johann Botha, stuur skokgolwe deur die land, maar sy moord is nie al wat die fondamente van die land ondergrawe nie.
Dat moorde so dikwels die nuus in Suid-Afrika haal, is nie vreemd nie. Volgens 'n nuwe verslag van die Instituut vir Rasseverhoudinge is byna 'n halfmiljoen mense sedert 1994 in Suid-Afrika vermoor. Die moordkoers in Suid-Afrika is 29 keer hoër as in Australië.
Die aantal moorde per jaar in Suid-Afrika het wel afgeneem, maar in "ruil" het seksuele misdade, roof en roof met verswarende omstandighede toegeneem.
Daar is al baie geskryf, ook in Maroela Media, oor die oorsake van misdaad en veral gewelddadige misdaad. Sake soos sosio-ekonomiese ongelykheid, die swak morele voorbeeld van die regering, die kulture in transito wat in anti-kulture soos bendekulture ontaard, dwelmverslawing … noem maar op, dit is al alles haarfyn ontleed, en die verslae staan hopelik nie net iewers op rakke en stof opgaar nie.
Daar is trekke van die Wilde Weste in 'n vlaag rooftogte wat skeefloop, en op skietgevegte met die polisie uitloop. In enkele gevalle is hele bendes moontlik uitgewis toe die voortvlugtende bendes in padblokkades beland, en in skietgevegte met die polisie betrokke geraak het. Soms was die skoen aan die ander voet – 'n motor wat in 'n roetine-padblokkade afgetrek word, en die insittendes wat die niksvermoedende polisiebeamptes afmaai en wegjaag.
Tog word die polisie gereeld daarvan beskuldig dat hulle die wetsgehoorsame burgers probeer ontwapen, terwyl die eintlike probleem is dat misdadigers te veel bronne het om wapens te bekom.
Daar is ook 'n element van siekheid in die onbeskryflike wreedheid waarmee sommige plaasaanvalle gepaardgaan.
Die afgelope dekade is bykans 10 000 kinders vermoor. Dit is siek.
En dit is ook siek dat Suid-Afrika lank die verkragtinghoofsetel van die wêreld was, en moontlik steeds is. Niemand, man óf vrou, word ontsien nie, en enigeen van 'n pap baba tot 'n oumatjie van ouer as 100 "deug" as slagoffer. Babas het veral teikens geword ná 'n "tradisionele geneser" gesê het seks met 'n maagd kan vigs genees. En met die morele diepte in die land is dit moeilik om te bepaal hoe jonk 'n meisie moet wees om vir seker 'n maagd te wees.
In sekere gebiede maak vee- en gewasdiefstal dit onmoontlik om te boer.
Weidingdiefstal en brandstigting help ook nie. Dronkbestuurders eis jaarliks die lewe van verskeie mense.
Die indruk word nou dikwels gewek dat misdadigers nie skroom om diegene wat die "reg" tot hul "beroep" teengaan nie, te vermoor. Asof hulle die reg het om die beoefening van hul "beroepe" met moord te verdedig.
Dit is tragies, maar bykans niks wat hierbo geskryf is, is nie al tevore deeglik ontleed en oor geskryf nie. Talle optogte is gehou, byvoorbeeld om 'n bewuswording te skep oor die vlakke van geweld teen vroue en kinders.
En steeds is dit of moord maar net te maklik as "uitweg" kom.
Jou 14-jarige meisie weier om 'n aborsie te ondergaan, en na bewering word sy daarom vermoor.
Jou vrou maak rug styf teen jou skelmpie se eis dat jy moet skei en jou goed vat en loop, en mense word na bewering gehuur om jou vrou dood te maak.
'n Werkgewer het jou, in jou eie oë, by geleentheid te na gekom, en daarom word hy/sy grusaam vermoor.
Jy het siek drange, en daarom word 'n kind ontvoer, verkrag en vermoor.
Jou ouers gaan jou glo teen, byvoorbeeld oor jou dwelmafhanklikheid, en hulle word vermoor.
'n Motor word glo vir 'n rooftog benodig, en twee studente oorval. Die meisie word erg verniel en vermoor, die man word erg aangerand en vir dood gelaat.
'n Meisie draf deur 'n bekende bos, word beroof, verkrag en vermoor. Die skuldige getuig hy was deur 'n bose gees oorgeneem.
'n Student word in sy studentewoning vir sy skootrekenaar doodgeskiet toe die student skynbaar sy eiendom probeer verdedig het.
Dis maar enkele gevalle wat in die nuus is of onlangs was. In verskeie gevalle duur die verhoor voort en kan dus nie so geskryf word dat dit die indruk wek dat die beskuldigdes skuldig was nie.
In Suid-Afrika is die kanse om jou lewe gewelddadig te verloor groter as om dit in verskeie terreurgeteisterde lande te verloor.
Die debat van of die doodstraf teruggebring moet word, duur voort, en albei kampe verdedig hul saak met oorgawe.
In dieselfde land is talle kerke Sondae stampvol. Bykans 'n miljoen mense is by 'n saamtrek van Angus Buchan buite Bloemfontein verwag. E-kerke floreer.
Tog is daar 'n groot morele krisis in die land, en die regering het nie die gesag of reg om bloot die kerke "opdrag" te gee om iets daaraan te doen nie – veral as die regering op hete kole sit vir die volgende e-posonthulling in die #GuptaLeaks-sage nie.
Elkeen het 'n plig om die misdadige klimaat te probeer omkeer deur 'n goeie voorbeeld te stel. Maar dan moet daar nie sake soos korrupsie en staatskaping wees wat veral die armes verarm en aan haglike sosio-ekonomiese toestande onderwerp nie.
Herman, ek stem met alles saam. Behalwe een ding: Hulle kom nie om te steel nie. Niemand is in hulle pad en word daarom vermoor nie. Hulle kom om te moor. Dis die enigste doel wat hulle voor oë het. Die res is net n rookskerm.
Baie goed uiteengesit, my hart is so seer oor wat met ons mense in hierdie land gebeur, ek wens ek kan iets doen om dinge te verander.
Ons kan iets doen om mense se honger te stop deur vir hulle kos te gee, ons kan vir mense skuiling en klere gee teen die koue, maar hoe stop ons geweld?
Ek stem saam Esmarie. Maar as die ruggraadlose "leiers" net meer strenger optree en die doodstraf terugbring – sal dit klaar beter gaan. Die wetteloosheid in hierdie land is die basis van alles.
Ek sê juis vir my vrou vanoggend, 'n klomp jaar gelede het dit met onbekendes gebeur, in ander buurte, ander dorpe, stede, plase ver hier vandaan, later het dit nader aan die huis begin beweeg, deesdae is dit nie vreemd om gereëld bekende persoonlikhede te sien wat ook die slagoffer geword het nie.
Dit is baie waar wat Herman skryf. Al wat ek kan se, ons moet almal terugkeer na God. Hy word oral in geboue en instansies in ons land weg gejaag . Niks is vir God onmoontlik nie. In elk geval kom die oordeel ons nie toe nie, dit is God se reg.